b'\n_START_ARTICLE_\nJulij Betetto\n_START_SECTION_\n\xc5\xbdivljenjepis\n_START_PARAGRAPH_\nPrepevati je za\xc4\x8del v zboru Delavskega dru\xc5\xa1tva, izobra\xc5\xbeeval pa se je v \xc5\xa1oli Ljubljanske glasbene matice (v zboru, ki ga je vodil Matej Hubad), kasneje pa \xc5\xa1e pri tedaj vodilnemu slovenskemu pevskemu pedagogu, Franu Gerbi\xc4\x8du. V operi je debitiral z 18-imi leti z vlogo Mihe v Smetanovi operi Prodana nevesta. Leta 1905 je opravil avdicijo v Dunajski dvorni operi, vendar se je zaradi slabih finan\xc4\x8dnih pogojev vrnil v Ljubljano, kjer je kmalu kot solist zaslovel do te mere, da je prejel avstrijsko \xc5\xa1tipendijo in celo priporo\xc4\x8dila skladatelja in dirigenta Gustava Mahlerja. Tako je dobil stalni anga\xc5\xbema v Dunajski dvorni operi, kjer je do leta 1922 nastopil ve\xc4\x8d kot 1000-krat, v vseh pomembnih basovskih vlogah \xc5\xbeeleznega repertoarja. Leta 1923 se je vrnil v Ljubljano, kjer je postal ravnatelj ljubljanske Opere. _NEWLINE_Med letoma 1933 in 1940 je bil ravnatelj konservatorija Ljubljanske glasbene matice, ko se je le-ta leta 1939 preimenoval v Akademijo za glasbo v Ljubljani pa njen rektor (v dana\xc5\xa1njem \xc4\x8dasu bi bil njegov naziv dekan). Leta 1951 je prejel Pre\xc5\xa1ernovo nagrado za svoje umetni\xc5\xa1ko in pedago\xc5\xa1ko glasbeno delo._NEWLINE_Leta 1954 je z vlogo don Bazilia v operi Seviljski brivec na odru ljubljanske Opere proslavil petdesetletnico svojega umetni\xc5\xa1kega delovanja.'